**Ministru kabineta noteikumu “Ziņu iekļaušanas un aktualizēšanas kārtība Fizisko personu reģistrā” projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Ziņu iekļaušanas un aktualizēšanas kārtība Fizisko personu reģistrā” (turpmāk – noteikumu projekts) mērķis ir noteikt kārtību, kādā valsts pārvaldes iestādes, pašvaldības, tiesa, zvērināti notāri iekļauj, aktualizē vai sniedz ziņas Fizisko personu reģistrā (turpmāk – Reģistrs) iekļauto ziņu aktualizēšanai, noteikt kārtību, kādā uzglabā un izmanto dokumentus, kas pamato Reģistrā iekļaujamās un aktualizējamās ziņas un kārtību, kādā Latvijas nepilsonis iesniedz dokumentus, kas pamato viņa uzturēšanos ārvalstī, un dokumentu, kas apliecina, ka viņš nav un nav bijis citas valsts pilsonis.  Noteikumu projekts stājas spēkā vienlaikus ar Fizisko personu reģistra likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Fizisko personu reģistra likuma 5. panta trešā daļa, 8. panta 13. daļa un 9. panta otrā daļaun likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā" 3.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd vienota iedzīvotāju uzskaite tiek veikta Iedzīvotāju reģistrā saskaņā ar Iedzīvotāju reģistra likuma un uz tā pamata izdotiem Ministru kabineta noteikumiem. Sākot ar 2021. gada 28. jūniju, vienota fizisko personu reģistrācija un uzskaite tiks veikta Reģistrā saskaņā ar Fizisko personu reģistra likumā noteikto. Noteikumu projekts ir izstrādāts saskaņā ar Fizisko personu reģistra likuma 5. panta trešo daļu, 8. panta 13. daļu un 9. panta otrajā daļā noteikto deleģējumu Ministru kabinetam un paredz noteikt kārtību:   1. kādā uzglabā un izmanto dokumentus, kas pamato Reģistrā iekļaujamās un aktualizējamās ziņas, kā arī informāciju par tiem; 2. kādā iekļauj ziņas, kā arī Reģistrā iekļauto ziņu aktualizēšanai iesniedzamo ziņu apjomu; 3. kādā ziņas Pilsonības un migrācijas lietu pārvaldei (turpmāk – Pārvalde) sniedz Saeimas Administrācija, valsts pārvaldes iestādes, tiesas, zvērināti notāri un fiziskas personas; 4. kādā Latvijas nepilsonis iesniedz dokumentus, kas pamato viņa uzturēšanos ārvalstī, un dokumentu, kas apliecina, ka viņš nav un nav bijis citas valsts pilsonis.   Ņemot vērā to, ka likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā” pārejas noteikumu 6. punktā noteikts, ka līdz 2022. gada 31. janvārim personas griba aizliegt vai atļaut izmantot savu ķermeni, audus un orgānus pēc nāves tiek fiksēta Iedzīvotāju reģistrā, iesniedzot iesniegumu Pārvaldei, tad noteikumu projektā ir noteikta arī kārtība, kādā persona var iesniegt Pārvaldei iesniegumu par aizliegumu vai atļauju izmantot tās ķermeni, audus un orgānus pēc nāves. Norādāms, ka saskaņā ar Fizisko personu reģistra likuma pārejas noteikumu 1.1 punktu līdz attiecīgu grozījumu izdarīšanai citos Latvijas Republikas normatīvajos aktos terminam "Iedzīvotāju reģistrs" atbilst termins "Fizisko personu reģistrs".  Vienlaikus norādāms, ka saskaņā ar veiktajiem grozījumiem Zemesgrāmatu likumā zemesgrāmatu lietu izskatīšana kopš 2019. gada 1. jūnija piekrīt rajona (pilsētas) tiesām, nevis rajonu (pilsētu) tiesu zemesgrāmatu nodaļām. Līdz ar to, noteikumu projekta anotācijā izmantotais termins “rajona (pilsētas) tiesa” ir attiecināms uz zemesgrāmatu lietu izskatīšanu.  **Noteikumu projekta pirmajā nodaļā “I. Vispārīgie noteikumi”** ir noteikts noteikumu projekta mērķis. Saskaņā ar Fizisko personu reģistra likuma 5. panta otro daļu, 7. panta pirmo daļu ziņu aktualizēšana ir Reģistrā iekļauto ziņu grozīšana, norādot grozījumu izdarīšanas datumu, tiesisko pamatu un šos grozījumus apliecinoša dokumenta numuru, izdošanas datumu, izdevējvalsti un izdevējiestādi. Darbinieks, kas iekļauj Reģistrā ziņas par personu, pārbauda šo ziņu atbilstību personu apliecinošiem dokumentiem, kuriem ir juridisks spēks Latvijā. Tā kā ziņu iekļaušanu vai aktualizēšanu Reģistrā veic, pamatojoties uz personas uzrādītajiem, iesniegtajiem dokumentiem, tad nosacījums, ka katra iestāde dokumentus, kas pamato Reģistrā iekļaujamās un aktualizējamas ziņas un informāciju par dokumentiem, uzglabā un izmanto iestāde, kas veic ziņu iekļaušanu un aktualizēšanu Reģistrā, noteikts noteikumu projekta pirmajā nodaļā, jo noteikumu projekta 2. punkts attiecas uz noteikumu projekta otro, trešo un ceturto nodaļu. Fizisko personu reģistra likuma 2. panta otrā daļa paredz, ka ziņu iekļaušanu un aktualizēšanu Reģistrā veic ne tikai Pārvalde, bet arī citas valsts pārvaldes iestādes, pašvaldība, rajona (pilsētas) tiesa, sniedzot kādu konkrētu pakalpojumu ārzemniekam nekustamā īpašuma, komercdarbības, veselības, nodokļu, pabalstu, patvēruma un izglītības jomā. Tādējādi, šāds regulējums ir noteikts, lai nodrošinātu, ka dokumenti, kas pamato ziņu iekļaušanu Reģistrā, tiek glabāti iestādē, kura ir sniegusi attiecīgo pakalpojumu personai, neradot administratīvo slogu iestādēm, pārsūtot ziņu iekļaušanu vai aktualizēšanu pamatojošus dokumentus, gadījumā, ja iestāde pati iekļauj vai aktualizē ziņas Reģistrā.  **Noteikumu projekta otrā nodaļa “II. Ziņu iekļaušana Reģistrā”** paredz kārtību, kādā Pārvalde un pašvaldības iekļauj ziņas Reģistrā par Latvijas pilsoni un Latvijas nepilsoni, ārzemnieku, kurš Latvijā saņēmis uzturēšanās atļauju, Eiropas Savienības pilsoņa reģistrācijas apliecību vai Eiropas Savienības pilsoņa pastāvīgās uzturēšanās apliecību. Noteikumu projekta otrā nodaļa nosaka arī informācijas apjomu, kuru iestādei ir nepieciešams norādīt, iekļaujot Reģistrā ziņas par Latvijas pilsoni un Latvijas nepilsoni, ārzemnieku, kurš Latvijā saņēmis uzturēšanās atļauju, Eiropas Savienības pilsoņa reģistrācijas apliecību vai Eiropas Savienības pilsoņa pastāvīgās uzturēšanās apliecību.  Noteikumu projekta 4. punktā ir noteikts, ka iekļaujot ziņas par dzīvesvietu personai, kurai nav pastāvīgās dzīvesvietas adreses, kurā persona ir sasniedzama, tad iekļauj ziņas par pašvaldību, kurā persona uzturas. Šāda veida nosacījums ir iekļauts ar mērķi, lai personām, kurām nav pastāvīgās dzīvesvietas adreses, nepieciešamības gadījumā būtu iespēja saņemt, piemēram, attiecīgās pašvaldības sociālos pakalpojumus.  Attiecībā uz noteikumu projektā 5. punktā noteikto, ka ziņas par tautību iekļauj atbilstoši Tautības klasifikatoram, norādāms, ka Reģistra mērķis ir veikt vienotu fizisku personu uzskaiti Latvijas Republikā. Tā kā savas kompetences ietvaros ziņas saņem valsts iestādes, piemēram, Centrālā statistikas pārvalde, tad šāda nosacījuma iekļaušana noteikumu projektā sekmē to, ka tiek nodrošināta Reģistra sniegtās informācijas, oficiālās statistikas salīdzināmība un aprite Latvijā un starptautiskajā līmenī.  **Trešā nodaļa “III. Ziņu aktualizēšana Reģistrā”** noteikumu projektā paredz Reģistrā iekļauto ziņu aktualizēšanas kārtību.  Ministru kabineta 2011. gada 28. jūnija noteikumu Nr. 504 “Politiski represēto personu apliecību izsniegšanas, uzskaites un izmantošanas kārtība” 12. punktā noteikts, ka Pārvalde uzskaita politiski represēto personu apliecības, ziņas par tām iekļaujot Iedzīvotāju reģistrā atbilstoši tiesību aktiem par Iedzīvotāju reģistrā iekļauto ziņu aktualizēšanu. Ņemot vērā to, ka Iedzīvotāju reģistra darbība līdz ar Fizisko personu reģistra likuma spēkā stāšanos tiks izbeigta, tad noteikumu projekta 6. punkts nosaka Pārvaldes kompetenci attiecībā uz ziņu par politiski represētās personas statusa piešķiršanu vai atņemšanu Reģistrā aktualizēšanu.  Latvijas diplomātiskajai un konsulārajai pārstāvniecībai ārvalstīs (turpmāk – pārstāvniecība) kompetence ir noteikta attiecībā uz ziņu sniegšanu aktualizēšanu par Latvijas pilsoņa, Latvijas nepilsoņa un ārzemnieka, kurš Latvijā saņēmis uzturēšanās atļauju, Eiropas Savienības pilsoņa reģistrācijas apliecību vai Eiropas Savienības pilsoņa pastāvīgās uzturēšanās apliecību, norādīto uzturēšanās adresi ārvalstī. Šāda kompetence ir noteikta saskaņā ar Dzīvesvietas deklarēšanas likumu, kurā noteikts, ja personas dzīvesvieta ir ārvalstī, dzīvesvietas deklarēšanas pienākums ir izpildīts, ja dzīvesvietas deklarētājs sniedzis ziņas par dzīvesvietu Iedzīvotāju reģistra likumā noteiktajā kārtībā. Tādējādi, saskaņā ar Dzīvesvietas deklarēšanas likumā noteikto, noteikumu projektā tiek noteikta pārstāvniecības kompetence attiecībā uz ziņu sniegšanu aktualizēšanu par personas norādīto dzīvesvietas adresi ārvalstī. Norādāms, ka pārstāvniecības pienākums aktualizēt ziņas Reģistrā noteikumu projekta 7. punktā ir noteikts atbilstoši Fizisko personu reģistra likuma 2. panta otrajai daļai, kurā noteikts to iestāžu loks, kuras ziņas Reģistrā aktualizē.  Saeima 2. lasījumā pieņemts likumprojekts “Grozījumi Civilstāvokļa aktu reģistrācijas likumā” (Nr. 586/Lp13), kas paredz, ka civilstāvokļa aktu reģistrācijas procesi tiks veikti Reģistrā un Valsts sekretāru sanāksmē 2020. gada 17. decembrī izsludinātais likumprojekts “Grozījumi Fizisko personu reģistra likumā” (VSS - 1080) (turpmāk – Likumprojekts), paredz, ka Reģistrā saskaņā ar Civilstāvokļa aktu reģistrācijas likumu iekļauj, aktualizē un atjauno ziņas par civilstāvokļa aktu reģistriem. Ņemot vērā to, ka Fizisko personu reģistra likumā nav deleģējuma attiecībā uz noteikumu izdošanu, kas noteiktu kārtību, kādā pašvaldības iekļauj, aktualizē un atjauno ziņas par civilstāvokļa aktiem Reģistrā, kā arī Civilstāvokļa aktu reģistrācijas likumā ir noteikta kompetence pašvaldībām (pašvaldību dzimtsarakstu nodaļām) attiecībā uz civilstāvokļa aktu iekļaušanu, aktualizēšanu un atjaunošanu, tad noteikumu projekta 8. punkts nosaka pašvaldību kompetenci tikai attiecībā uz pašvaldību pienākumu aktualizēt ziņas Reģistrā par aizgādības tiesību pārtraukšanu un atjaunošanu, aizbildnības nodibināšanu un aizbildņa iecelšanu, aizbildnības izbeigšanos un aizbildņa atcelšanu vai atlaišanu, aizgādņa iecelšanu un aizgādņa atcelšanu vai atlaišanu, bērna ievietošanu audžuģimenē, izņemšanu no tās un uzturēšanās izbeigšanu audžuģimenē, bērna ievietošanu ilgstošas sociālās aprūpes un sociālās rehabilitācijas institūcijā un bērna aprūpes izbeigšanu tajā. Noteikumu projekta 8. punktā noteikta pašvaldības kompetence attiecībā uz ziņu aktualizēšanu Reģistrā, jo pašvaldības pienākums aktualizēt ziņas Reģistrā ir noteikts Fizisko personu reģistra likuma 2. panta otrajā daļā. Vienlaikus noteikumu projekta trešā nodaļa paredz pašvaldības pienākumu aktualizēt ziņas par laulību, ja tā tika noslēgta pie garīdznieka. Šāds nosacījums ir pamatojams ar to, ka laulības reģistra ieraksta veikšana ietilpst pašvaldības kompetencē saskaņā ar Civilstāvokļa aktu reģistrācijas likumu.  Nodaļā tiek noteikta arī kārtība, kādā Latvijas nepilsonis iesniedz dokumentus, kas pamato viņa uzturēšanos ārvalstī, un dokumentus, kas apliecina, ka viņš nav un nav bijis citas valsts pilsonis. Latvijas nepilsonim, kurš pēc 15 gadu vecuma sasniegšanas vairāk nekā piecus gadus dzīvo bez derīga personu apliecinoša dokumenta, varēs lūgt, lai Reģistrā aktualizē statusu no “pasīvs” uz “aktīvs”, ja Latvijas nepilsonis iesniedz dokumentu, kas pamato tā uzturēšanos ārvalstī, un dokumentu, kas apliecina, ka tas nav un nav bijis citas valsts pilsonis. Dokuments, kas pamato personas uzturēšanos ārvalstī, var būt, piemēram, uzturēšanās atļauja, personai izsniegts ārvalsts ceļošanas dokuments, izbraukšanas rīkojums, kas ļautu secināt kādā statusā persona uzturas ārvalstīs. Savukārt dokumenta, kas apliecina, ka persona nav un nav bijusi attiecīgās valsts pilsonis, vai dokumentāru apliecinājumu, ka šādu dokumentu nav iespējams iegūt, izsniegšanas kompetento iestādi noteiks Pārvalde, ņemot vērā personas tiesiskās saites ar attiecīgo valsti, tas ir, valsts, kurā persona ir dzimusi, valsts, kurā persona uzturējusies, personas vecāku vai citu ģimenes locekļu valstiskās piederības valsti, valsts, kuras pilsonis varētu būt attiecīgā persona vai kuras pilsonībā tā varētu tikt uzņemta. Šāds uzskaitījums nodrošinātu tiesisko skaidrību, jo personai ir skaidri norādīts kādas kompetentas valsts dokuments varētu būt nepieciešams. Turklāt tas nodrošinātu to, ka personai, ierodoties pārstāvniecībā, nepieciešamības gadījumā tiktu pateikts, kādas kompetentas iestādes dokuments ir nepieciešams, kas lielākoties būtu tās valsts kompetentās iestādes dokuments, kurā persona ilgstoši bez derīga personu apliecinoša dokumenta uzturējusies. Minētais neizslēdz, ka Pārvalde izskatot personas lietu var lūgt iesniegt arī papildu dokumentu, piemēram, dzimšanas valsts kompetentās iestādes izsniegtu dokumentu. Šādos gadījumos persona tiktu informēta par papildu dokumenta iesniegšanas nepieciešamību un to, ka šāds dokuments var tikt iesniegts Pārvaldei nepastarpināti, tas ir, ne tikai caur pārstāvniecību, bet arī nosūtot pa pastu. Tādējādi, mazinot slogu gan pārstāvniecībām, gan pašām personām, kurām nebūtu obligāti jādodas uz tuvāko pārstāvniecību.  **Noteikumu projekta ceturtā nodaļa “IV. Ziņu sniegšana Pārvaldei Reģistrā iekļauto ziņu aktualizēšanai”** paredz kārtību, kādā valsts pārvaldes iestādes, Saeimas Administrācija zvērināts notārs, tiesa, fiziskas personas Reģistrā iekļauto ziņu aktualizēšanai sniedz ziņas. Ziņu sniegšana Reģistrā iekļauto ziņu aktualizēšanai ir paredzēta elektroniski, klātienē vai pa pastu.  Nodaļā irnoteikta Saeimas Administrācijas kompetence par ziņu sniegšanu Pārvaldei Reģistrā iekļauto ziņu aktualizēšanu, nosakot, ka Saeimas Administrācija sniedz ziņas Pārvaldei par personas uzņemšanu Latvijas pilsonībā par īpašiem nopelniem Latvijas labā vai personas atzīšanu par Latvijas pilsoni ar likumu.  Ņemot vērā to, ka Civilprocesa likums noteic tiesai pienākumu nosūtīt Iedzīvotāju reģistram informāciju par personas rīcībspējas ierobežošanu un aizgādnības nodibināšanu, pagaidu aizgādnības nodibināšanu un pagaidu aizgādnības atcelšanu, kā arī rīcībspējas ierobežojuma pārskatīšanu un aizgādnības izbeigšanu, tad noteikumu projekta 15. punkts nosaka tiesu kompetenci attiecībā uz minēto ziņu sniegšanu Pārvaldei aktualizēšanai Reģistrā. Tāpat noteikumu projekts paredz tiesām pienākumu sniegt ziņas par personas laulības šķiršanu un laulības atzīšanu par neesošu, ieraksta anulēšanu par bērna māti vai tēvu, pamatojoties uz tiesas spriedumu, aizgādības tiesību atņemšanu un atjaunošanu, paternitātes noteikšanu, paternitātes fakta konstatēšanu un paternitātes ieraksta atzīšanu par spēkā neesošu, maternitātes noteikšanu, maternitātes fakta konstatēšanu un maternitātes ieraksta atzīšanu par spēkā neesošu, bāriņtiesas lēmuma atcelšanu par bērna aizgādības tiesību pārtraukšanu vai atjaunošanu, aizbildnības nodibināšanu vai atzīšanu par spēkā neesošu, aizbildņa vai aizgādņa iecelšanu un atcelšanu vai atlaišanu, aizliegumu bērnam, kas jaunāks par 18 gadiem, izbraukt no valsts, adopcijas apstiprināšanu un adopcijas atcelšanu, kā arī ārvalsts tiesas nolēmuma atzīšanu, ar kuru konstatēta personas rīcībspējas ierobežošana un aizgādnības nodibināšana, pagaidu aizgādnības nodibināšana un pagaidu aizgādnības atcelšana, kā arī rīcībspējas ierobežojuma pārskatīšana un aizgādnības izbeigšana, laulības šķiršana un laulības atzīšana par neesošu, ieraksta anulēšana par bērna māti vai tēvu, adopcijas apstiprināšana un adopcijas atcelšana, aizgādības tiesību atņemšana un atjaunošana, paternitātes noteikšana, paternitātes fakta konstatēšana un paternitātes ieraksta atzīšana par spēkā neesošu, maternitātes noteikšana, maternitātes fakta konstatēšana un maternitātes ieraksta atzīšana par spēkā neesošu. Pienākums sniegt minētās ziņas aktualizēšanai Pārvaldei Reģistrā tiesām tiek noteikts, lai nodrošinātu, ka Reģistrā laikus tiek aktualizētas ziņas par izmaiņām Reģistrā iekļautajās ziņās par personu un tās nepieciešamības gadījumā tiktu atjaunotas citās valsts informācijas sistēmās, kas saņems ziņas no Reģistra.  Tā kā Notariāta likumā ir noteikta zvērināta notāra kompetence attiecībā uz ziņu sniegšanu Pārvaldei par Latvijas pilsoņa, Latvijas nepilsoņa un ārzemnieka, kurš Latvijā saņēmis uzturēšanās atļauju, Eiropas Savienības pilsoņa reģistrācijas apliecību vai Eiropas Savienības pilsoņa pastāvīgās uzturēšanās apliecību, laulības šķiršanu, tad noteikumu projekta nodaļā tiek noteikta kārtība, kādā zvērināts notārs sniedz Pārvaldei ziņas par minēto personu laulības šķiršanu.  Noteikumu projekta 17. punktā ir noteikts tas informācijas apjoms, ko Latvijas pilsonis, Latvijas nepilsonis un ārzemnieks, kurš Latvijā saņēmis uzturēšanās atļauju, Eiropas Savienības pilsoņa reģistrācijas apliecību vai Eiropas Savienības pilsoņa pastāvīgās uzturēšanās apliecību Reģistrā iekļauto ziņu aktualizēšanai Pārvaldei vai pārstāvniecībai sniedz ziņas par izmaiņām Reģistrā iekļautajās ziņās, ja ziņas mainījušās, un attiecīgais fakts reģistrēts ārvalsts institūcijā, par dzīvesvietas adresi ārvalstī, par papildu adresi, par tautību, ja Reģistrā norādīts, ka tautība "neizvēlēta" vai "nezināma", par personai piešķirto citas valsts identifikācijas kodu, kas ierakstīts kompetentas iestādes izsniegtajā dokumentā, par aizliegumu vai atļauju izmantot savu ķermeni, audus un orgānus pēc nāves. Noteikumu projekta 17.3. apakšpunktā ir noteikts, ka minētā persona var sniegt ziņas par papildu adresi. Šāds apakšpunkts noteikumos ir iekļauts atbilstoši Dzīvesvietas deklarēšanas likuma 8. panta ceturtajai daļai, kas nosaka, ka dzīvesvietas deklarētājam vai viņa likumiskajam pārstāvim, vai personai, kuru dzīvesvietas deklarētājs vai viņa likumiskais pārstāvis rakstveidā pilnvarojis, ir tiesības deklarācijā norādīt dzīvesvietas deklarētāja papildu adresi, minot laikposmu, kurā viņš tajā ir sasniedzams.  Noteikumu projekts paredz veidu, kādā valsts pārvaldes iestādes, Saeimas Administrācija, zvērināts notārs, tiesa nosūta ziņas aktualizēšanai Pārvaldei, proti, elektroniski, izmantojot oficiālo elektronisko adresi, vai pa pastu (noteikumu projekta 18., 19. un 31. punkts). Šādu ziņu sniegšanas veidu noteikšana ir saistāma ar Oficiālās elektroniskās adreses likumā noteikto un fiziskās personas datu aizsardzību.  Atbilstoši Oficiālās elektroniskās adreses likuma 12. pantam “Oficiālās elektroniskās adreses izmantošanas prioritāte” oficiālā elektroniskā adrese jāizmanto, kā prioritārais saziņas kanāls, ja tā ir aktivizēta. Tādējādi, sniedzot ziņas Pārvaldei aktualizēšanai Reģistrā, iestādēm prioritāri jāizmanto oficiālo elektronisko adresi. Savukārt, vērtējot noteikumu projektā noteiktos ziņu sniegšanas veidus valsts pārvaldes iestādēm, Saeimas Administrācijai, zvērinātam notāram, tiesām, no fiziskas personas datu aizsardzības skatupunkta, tad norādāms, ka, apstrādājot fiziskas personas datus ir jānodrošina atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai sabojāšanu, izmantojot atbilstošus tehniskos vai organizatoriskos pasākumus. Līdz ar to, noteikumu projekts valsts pārvaldes iestādēm, Saeimas Administrācijai, zvērinātam notāram, tiesām nosaka tikai tos ziņu sniegšanas veidus, kas ļauj nodrošināt, ka sūtāmā informācija tiks aizsargāta. Nav lietderīgi noteikt, ka valsts pārvaldes iestādes, Saeimas Administrācija, zvērināts notārs, tiesa var sūtīt ziņas ar elektroniskā pasta starpniecību, jo minētajiem subjektiem būs jānodrošina, ka sūtāmā informācija ir šifrējama. Ņemot vērā, ka šifrēšana ir iespējama, izmantojot dažādas programmatūras, tad Pārvaldei un minētajiem subjektiem šifrētās informācijas šifrēšanai un tās atvēršanai rodas nepamatots administratīvais slogs (programmatūras izvēle, šifrēšanas atslēgu izveide, atslēgu apmaiņa katrā ziņu sūtīšanas reizē), kas var paildzināt informācijas sniegšanu un aktualizēšanu Reģistrā.  Ievērojot to, ka pārstāvniecībām nav pienākums izmantot oficiālo elektronisko adresi, kā arī nākotnē šāda pienākuma noteikšana nav paredzama, tad pārstāvniecības saskaņā ar noteikumu projektā noteikto nosūta ziņas elektroniski vai ar tuvāko diplomātiskā pasta sūtījumu. Gadījumos, kad pārstāvniecība sūtīs ziņas Pārvaldei elektroniski, piemēram, uz Pārvaldes elektroniskā pasta adresi, tad pārstāvniecībai, sūtot dokumentus Pārvaldei, būs jāievēro fiziskas personas datu aizsardzību regulējošos tiesību aktos noteiktā kārtība attiecībā uz personas datu nosūtīšanu tīmeklī, proti, sūtot personas datus tīmeklī būs jāveic informācijas šifrēšana.  Noteikumu projekta ceturtā nodaļa nosaka arī kārtību, kādā fiziskas personas sniedz ziņas Pārvaldei Reģistrā iekļauto ziņu aktualizēšanai.  Attiecībā uz personas pienākumu sniegt ziņas elektroniski, klātienē vai pa pastu (noteikumu projekta 20., 22., 23., 27. punkts) norādāms, ka elektroniski sniegt ziņas personai ir iespēja, nosūtot iesniegumu, kas parakstīts ar drošu elektronisko parakstu, ar elektroniskā pasta starpniecību vai iesniegt iesniegumu, izmantojot oficiālo elektronisko adresi. Vienlaikus, noteikumu projekts paredz gadījumus, kad persona attiecīgās ziņas, piemēram, ziņas par ārvalsts adresi, ziņas par personas atļauju vai aizliegumu izmantot tās ķermeni, orgānus un audus pēc nāves, var iesniegt izmantojot speciālu tiešsaistes formu. Tas nozīmē, ka personai, autentificējoties portālā [www.latvija.lv](http://www.latvija.lv), ir iespēja sniegt ziņas, izmantojot speciālu e-pakalpojumu, kas paredzēts konkrētās datu grupas sniegšana, aktualizēšanai Reģistrā. Tāpat personai tiek nodrošināta iespēja iesniegt ziņas klātienē un nosūtīt tās pa pastu. Noteikumu projekta 20. punkts paredz, ka fiziskā persona sniedz ziņas par personas dzīvesvietas adresi ārvalstī vai ziņas par izmaiņām Reģistrā iekļautajās ziņās, nosūtot tās Pārvaldei pa pastu. Gadījumā, ja minētās ziņas tiek sniegtas pa pastu, tad personai ir noteikts pienākums pievienot personu apliecinošā dokumenta apliecinātu kopiju. Šāds regulējums ir nepieciešams, lai nodrošinātu personu identificēšanu, ņemot vērā to, ka ārvalsts izsniegtajos dokumentos galvenokārt norāda personas vārdu, uzvārdu, un Reģistrā var būt iekļautas vairākas personas ar tādu pašu vārdu, uzvārdu.  Noteikumu projekta 25. punkts paredz ārvalstī laulību noslēgušā Latvijas pilsoņa, Latvijas nepilsoņa vai ārzemnieka, kurš Latvijā saņēmis uzturēšanās atļauju, Eiropas Savienības pilsoņa reģistrācijas apliecību vai Eiropas Savienības pilsoņa pastāvīgās uzturēšanās apliecību, pienākumu uzrādīt laulātā personu apliecinošā dokumenta kopiju, ja persona iesniedz Pārvaldē rakstveida iesniegumu ar lūgumu aktualizēt Reģistrā ziņas par laulības noslēgšanu.  Noteikumu projektā iekļautais nosacījums attiecībā uz to, ka personai, sniedzot ziņas par ārvalstī noslēgto laulību, ir jāuzrāda vai iesnieguma pielikumā jāpievieno laulātā personu apliecinošā dokumenta kopija ir saistāms ar to, ka Pārvaldes praksē ir sastopami gadījumi, kad ir jālemj par tādu dokumentu atzīšanu vai tajos iekļauto ziņu izmantošanu, kas izdoti ārvalstī atbilstoši attiecīgās valsts jurisdikcijai, bet tajos fiksētais fakts neatbilst Latvijas tiesību aktos noteiktajam. Piemēram, ārvalstī noslēgta viendzimuma laulība. Atbilstoši Latvijas tiesību aktos noteiktajam Latvijā nevar noslēgt viendzimuma laulību, līdz ar to nav tiesiska pamata Reģistrā aktualizēt ziņas par laulības noslēgšanu. Saņemot laulātā personu apliecinošā dokumenta kopiju, Pārvalde var pārliecināties par laulātā dzimumu un attiecīgi lemt par to, vai pastāv tiesisks pamats aktualizēt Reģistrā ziņas par laulības noslēgšanu saskaņā ar noteikumu projekta 13. punktu. Personai, nosūtot savu vai laulātā personu apliecinošā dokumenta kopiju, ir nepieciešams iesniegt tikai tā personu apliecinošā dokumenta daļas kopiju (datu lapa), kas satur personu identificējošo informāciju.  Personu apliecinošo dokumentu kopijas, kas tiks iesniegtas Pārvaldē saskaņā ar noteikumu projekta 20. un 25. punktu, Pārvaldē tiks uzglabātas pastāvīgi. Dokumentu pastāvīga glabāšana ir pamatojama ar to, ka datu labošanas vai aktualizēšanas gadījumā ir jāsaglāba vēsturiskās ziņas un šo ziņu aktualizēšanu pamatojošos dokumentus, tādējādi nodrošinot personas tiesības pārliecināties par aktualizēto ziņu precizitāti, dokumentāro pamatojumu ziņu aktualizēšanai, kā arī nodrošināt personas tiesības lūgt labot ziņas saskaņā ar Eiropas parlamenta un Padomes regulu (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgās datu aizsardzības regulas) (turpmāk – Datu regula) 13., 14. un 16. pantu.  Norādāms, ka Reģistrā reģistrētai personai saskaņā ar Datu regulu būs tiesības pārliecināties par saviem aktuālajiem datiem Reģistrā, kā arī saņemt visas Reģistrā iekļautās un aktualizētās ziņas par sevi un saviem nepilngadīgajiem bērniem un lūgt labot Reģistrā iekļautās ziņas. Gadījumā, ja tiks konstatētas neprecizitātes Reģistrā iekļautajās ziņās vai personai būs iebildumi par aktualizēto ziņu tiesiskumu, piemēram, personai radīsies aizdomas, ka iesniegumu ar lūgumu aktualizēt ziņas Reģistrā par uzturēšanās adresi ārvalstī vai ārvalstī noslēgto laulību ir nosūtījusi pa pastu cita persona bez datu subjekta informēšanas, tad Pārvalde saskaņā ar Valsts informācijas sistēmu likuma 8. panta 1. punktu noteikto pienākumu nodrošināt datu kvalitāti, pārbaudīs, vai iekļautās ziņas par laulāto Reģistrā atbilst iesniegtajai laulātā personu apliecinošā dokumenta kopijai vai atkārtoti pārliecināsies par ziņu sniedzēja, kas nosūtīja iesniegumu pa pastu, identitāti. Tāpat arī gadījumos, kad cilvēciskā faktora dēļ vai tehnisku iemeslu dēļ tiks aktualizētas neprecīzas ziņas Reģistrā, tad datu kvalitātes nolūkos Pārvalde pārbaudīs Reģistrā iekļauto ziņu atbilstību iesniegtajiem dokumentiem, tai skaitā iesniegtajai personu apliecinošā dokumenta kopijai. Reģistra mērķis ir veikt vienotu Latvijas Republikas iedzīvotāju uzskaiti, Reģistrs ir valstiski nozīmīga informācijas sistēma, no kuras darbības un datu kvalitātes ir atkarīga arī citu valsts un pašvaldību iestāžu normatīvajos aktos noteikto funkciju izpilde.  Noteikumu projekta 21. un 22. punktā tiek norādīta kārtība, kādā persona sniedz ziņas par izmaiņām Reģistrā iekļautajās ziņās un norāda ārvalsts adresi.  Noteikumu projekta 21. punktā norādītais termiņš 30 dienas attiecībā uz ziņu sniegšanu par izmaiņām, kas ir notikušas Reģistrā iekļautajās ziņās ir pamatojams ar to, ka 30 dienas ir samērīgs laiks, lai paziņotu par izmaiņām ziņās, kuras ir reģistrētas ārvalsts institūcijā, proti, pamatojumu apliecinošu dokumentu tulkošanai un legalizācijai saskaņā ar starptautiskajos normatīvajos aktos noteikto. Vienlaikus norādāms, ka 30 dienas tiek noteiktas, lai disciplinētu personas attiecībā uz ziņu sniegšanu, jo Pārvalde ir Reģistra pārzinis un tās uzdevums saskaņā ar Valsts informācijas sistēmu likumu ir uzturēt aktuālās ziņas valsts informācijas sistēmā, tādejādi nodrošinot datu kvalitāti.  Noteikumu projekta 22. punkts paredz, ka Latvijas pilsonim, Latvijas nepilsonim un personai, kura Latvijā saņēmusi reģistrācijas apliecību vai pastāvīgās uzturēšanās apliecību, būs jāsniedz ziņas par dzīvesvietas adresi ārvalstīs triju mēnešu laikā pēc pārcelšanās uz pastāvīgu dzīvi ārvalstīs.  Kā nosacījums paziņošanas termiņa sākumam noteikumu projekts paredz “pastāvīga dzīve”, ņemot vērā Dzīvesvietas deklarēšanas likuma 4.panta pirmajā daļā noteikto attiecībā uz Latvijas adreses deklarēšanu, proti, dzīvesvietas maiņas gadījumā attiecīgās personas pienākums ir mēneša laikā, kopš tā pastāvīgi dzīvo jaunajā dzīvesvietā, deklarēt to dzīvesvietas deklarēšanas iestādē. Tādējādi tiklīdz persona pārcelsies uz pastāvīgu dzīvi ārvalstīs tās pienākums būs triju mēnešu laikā paziņot Pārvaldei vai pārstāvniecībai par savu dzīvesvietas adresi ārvalstī.  Savukārt gadījumā, ja Latvijas pilsonis, Latvijas nepilsonis un persona, kura Latvijā saņēmusi reģistrācijas apliecību vai pastāvīgās uzturēšanās apliecību, mainīs ārvalsts dzīvesvietas adresi, tad šādas ziņas būs jāpaziņo 30 dienu laikā, līdzīgi kā par Latvijas deklarētās dzīvesvietas adreses maiņu jāpaziņo mēneša laikā vai 30 dienu laikā jāpaziņo par jebkurām citām izmaiņām, kas veiktas ārvalsts institūcijās (noteikumu projekta 21. punkts).  Uz personām, kuras saņēmušas Latvijas uzturēšanās atļaujas, attiecas speciālais likums - Imigrācijas likums. Atbilstoši Imigrācijas likuma 39. panta otrajai daļai, ārzemniekam ir pienākums triju darba dienu laikā rakstveidā informēt Pārvaldi par izmaiņām uzturēšanās atļaujas pieprasīšanai sniegtajās ziņās. Dzīvesvietas adrese ir viena no ziņām, ko ārzemnieks sniedz, pieprasot uzturēšanās atļauju, līdz ar to noteikumu projekts paredz noteikt, ka personai, kura saņēmusi uzturēšanās atļauju, ziņas par ārvalsts adresi būs jāsniedz triju darba dienu laikā pēc pārcelšanās uz dzīvi ārvalstīs vai ārvalsts dzīvesvietas adreses maiņu. Minētais atbilst arī šobrīd esošai praksei, ka uz personām, kuras saņēmušas uzturēšanās atļauju Latvijā, attiecas speciālajā likumā noteiktie termiņi ziņu izmaiņu paziņošanai.  Attiecībā uz personu, kura saņēmusi Latvijas uzturēšanās atļauju, tiek paredzēts, ka tā paziņo savu ārvalsts dzīvesvietas adresi tiklīdz pārceļas uz dzīvi ārvalstī. Noteikumu projekta 22.3. apakšpunktā netiek norādīta “pastāvīga dzīve”, jo ārzemnieks var ne tikai pārcelties uz pastāvīgu dzīvi ārvalstī, kā rezultātā Pārvaldei ir pamats ierosināt uzturēšanās atļaujas anulēšanas procesu atbilstoši Imigrācijas likuma 35. panta pirmās daļas 14. punktam un 36. panta pirmās daļas 5. punktam, bet arī pieteikt attaisnotu prombūtni saskaņā ar Ministru kabineta 2010.gada 21.jūnija noteikumiem Nr.564 “Uzturēšanās atļauju noteikumi”.  Ievērojot to, ka dzīvesvietas adreses norādīšanas mērķis ir būt sasniedzamam tiesiskajās attiecībās ar valsti un pašvaldību, ir svarīgi, ka arī personas, kura saņēmusi Latvijas uzturēšanās atļauju, prombūtnes gadījumā tiek aktualizētas ziņas par ārvalsts adresi, nodrošinot, ka valsts zina, kur atrodas un var tikt sasniegta šī persona. It īpaši, ņemot vērā to, ka personas ar Latvijā izsniegtu uzturēšanās atļauju var būt Latvijas bēglis vai persona, kurai Latvija ir piešķīrusi bezvalstnieka vai alternatīvo statusu.  Tāpat noteikumu projekta ceturtajā nodaļā ir noteikta kārtība, kā valsts pārvaldes iestādei, pašvaldībai, zvērinātam notāram vai rajona (pilsētas) tiesai, kurai ir pienākums nekavējoties aktualizēt ziņas Reģistrā, rīkoties ilglaicīgā Reģistra darbības pārtraukuma vai starpsistēmu risinājuma darbības pārtraukuma gadījumā, ja ziņas Reģistrā ir nepieciešams aktualizēt. Valsts pārvaldes iestādei, pašvaldībai, zvērinātam notāram vai rajona (pilsētas) tiesai ir noteikts pienākums aktualizējamās ziņas sūtīt pa pastu vai sūtīt, izmantojot oficiālo elektronisko adresi, lai nodrošinātu sūtāmās informācijas aizsardzību.  Norādāms, ka noteikumu projekts neparedz veidlapu aizpildīšanu, drukāšanu valsts pārvaldes iestādēm, pašvaldībām, zvērinātam notāram, rajona (pilsētas) tiesām, tiesām, bet paredz, sniedzot ziņas Pārvaldei, rakstveidā (brīvā formā) norādīt ziņas par personu, ziņu aktualizēšanas iemeslu un dokumentu, kas apliecina ziņu izmaiņas. Šāds regulējums ir izstrādāts, lai iestādēs mazinātu papīra formātā uzglabājamo dokumentu apjomu, nākotnē pārejot tikai uz dokumentu apriti elektroniskajā vidē.  Noteikumu projekta 28. punktā ir noteikts, ka Izglītības un zinātnes ministrija, pamatojoties uz starp Izglītības un zinātnes ministriju un Pārvaldi saskaņoto kārtību, no Valsts izglītības informācijas sistēmas sniedz ziņas Pārvaldei par izglītojamajiem, lai Pārvalde atbilstoši Reģistrā iekļautajām ziņām noteiktu personai daudzbērnu ģimenes statusu un sniegtu ziņas pašvaldībām un valsts iestādēm ziņas par daudzbērnu ģimenes statusu. Atbilstība daudzbērnu ģimenes statusam tiek noteikta, aprēķinot no Izglītības un zinātnes ministrijas iegūtos datus kopsakarā ar Reģistrā iekļautajiem datiem. Ziņas par atbilstību daudzbērnu ģimenes statusam nav vesela datu kopa, kas tiek pastāvīgi uzkrāta un aktualizēta Reģistrā, šīs ziņas tiek iegūtas vairāku datu kopu skaitīšanas rezultātā uz attiecīgā pieprasījuma brīdi, proti, lai saņemtu apliecinājumu, ka persona ir daudzbērnu ģimenes loceklis ir nepieciešamas regulāri saņemt ziņas no Izglītības un zinātnes ministrijas un tās sniegtās ziņas aprēķināt kopsakarā ar Reģistrā esošajām ziņām par personas bērnu skaitu un to vecumu.  Noteikumu projekta ceturtā nodaļa nosaka rīcību tajos gadījumos, kad iestādes rīcībā ir dokuments, kas satur Reģistrā iekļaujamās ziņas par personu, un šīs ziņas Reģistrā nav aktualizētas un tajos gadījumos, ja Pārvaldes rīcībā esošajos dokumentos ir atšķirīgas ziņas. Šādi nosacījumi noteikumu projekta ceturtajā nodaļā ir iekļauti, lai nodrošinātu to, ka Reģistrā tiek uzkrātas aktuālās ziņas par personu.  **Noteikumu projekta piektā nodaļa “V. Noslēguma jautājumi”** paredz noteikumu spēkā stāšanās laiku un termiņu līdz kuram tiks uzkrātas ziņas Reģistrā informācijas par aizliegumu vai atļauju izmantot savu ķermeni, audus un orgānus pēc nāves. Paredzams, ka informāciju par aizliegumu vai atļauju izmantot savu ķermeni, audus un orgānus pēc nāves uzkrās Reģistrā līdz 2022. gada 31. janvārim, bet sākot no 2022. gada 1. februāra atzīme aizliegumu vai atļauju izmantot savu ķermeni, audus un orgānus pēc nāves tiks izdarīta vienotajā veselības nozares elektroniskajā informācijas sistēmā.  Paredzams, ka noteikumu projekts stāsies spēkā 2021. gada 28. jūnijā vienlaikus ar Fizisko personu reģistra likumu. |
| 3. | Projekta izstrādē iesaistītās institūcijas un publiskas personas kapitālsabiedrības | Pilsonības un migrācijas lietu pārvalde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas personas, kurām ir pienākums sniegt ziņas iekļaušanai un aktualizēšanai Reģistrā.  Mērķgrupas aptuveno skaitlisko lielumu nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā to, ka Saeimas Administrācijai, pašvaldībai, zvērinātam notāram, pārstāvniecībai un tiesai attiecībā uz ziņu sniegšanu Reģistrā iekļauto ziņu aktualizēšanai pienākumi nemainās, tad arī nerodas papildu administratīvais slogs. |
| 3. | Administratīvo izmaksu monetārs novērtējums | Administratīvo izmaksu monetārs novērtējums nav nepieciešams |
| 4. | Atbilstības izmaksu monetārs novērtējums | Atbilstības izmaksu monetārais novērtējums nav nepieciešams. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, informācija par noteikumu projektu ievietota Iekšlietu ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību, un sabiedrības pārstāvjiem nodrošinātu iespēju rakstiski sniegt viedokli par noteikumu projektu tā izstrādes stadijā, informācija par likumprojektu ievietota Iekšlietu ministrijas tīmekļa vietnē sadaļas “Sabiedrības līdzdalība” apakšsadaļā “Diskusiju dokumenti”. |
| 3. | Sabiedrības līdzdalības rezultāti | Sadaļa tiks aizpildīta pēc viedokļu saņemšanas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, pašvaldības, tiesas, zvērināti notāri, Saeimas Administrācija, Izglītības un zinātnes ministrija, pārstāvniecības, Tieslietu ministrija, Latvijas Republikas Uzņēmumu reģistrs, Valsts ieņēmu dienests, rajona (pilsētas) tiesa, Valsts robežsardze, Valsts sociālās apdrošināšanas aģentūra, Nacionālais veselības dienests, Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S. Ģirģens

Vīza: valsts sekretāre D.Trofimovs

Kerimova, 67219655

[selana.kerimova@pmlp.gov.lv](mailto:selana.kerimova@pmlp.gov.lv)

Semenjuka, 67829730

[zanna.semenjuka@pmlp.gov.lv](mailto:zanna.semenjuka@pmlp.gov.lv)